Opozorilo: Neuradno prečiščeno besedilo pravnega akta predstavlja zgolj informativni delovni pripomoček, glede katerega lokalna skupnost ne jamči odškodninsko ali kako drugače.

Neuradno prečiščeno besedilo Odloka o gospodarskih javnih službah v Občini Renče-Vogrsko obsega:

* Odlok o gospodarskih javnih službah (Uradno glasilo Občine Renče–Vogrsko, št. 7/09),
* Odlok o spremembah Odloka o gospodarskih javnih službah v Občini Renče-Vogrsko (Uradno glasilo Občine Renče–Vogrsko, št. 1/13),
* Odlok o spremembi Odloka o gospodarskih javnih službah v Občini Renče-Vogrsko (Uradno glasilo Občine Renče–Vogrsko, št. 12/13),
* Odlok o spremembah in dopolnitvah Odloka o gospodarskih javnih službah v Občini Renče-Vogrsko (Uradno glasilo Občine Renče-Vogrsko, št. 16/23).

**ODLOK  
o gospodarskih javnih službah v Občini Renče-Vogrsko**

(neuradno prečiščeno besedilo št. 3)

I. SPLOŠNE DOLOČBE

**1. člen**

Ta odlok določa obvezne in izbirne gospodarske javne službe v Občini Renče-Vogrsko in ureja in določa način njihovega opravljanja.

Podrobnejše pogoje za opravljanje gospodarskih javnih služb, območje izvajanja gospodarskih javnih služb, uporabo dobrin gospodarskih javnih služb in pogoje dostopnosti do dobrin gospodarskih javnih služb določajo akti o ureditvi posameznih gospodarskih javnih služb, ki jih sprejme Občinski svet Občine Renče-Vogrsko.

II. VRSTE GOSPODARSKIH JAVNIH SLUŽB

**2. člen**

Obvezne gospodarske javne službe so:

* oskrba s pitno vodo,
* odvajanje in čiščenje komunalne in padavinske odpadne vode,
* zbiranje določenih vrst komunalnih odpadkov,
* obdelava določenih vrst komunalnih odpadkov in odlaganje ostankov predelave ali odstranjevanja komunalnih odpadkov,
* urejanje in vzdrževanje javnih površin,
* vzdrževanje občinskih javnih cest,
* gasilska služba,
* 24-urna dežurna služba v okviru pogrebne dejavnosti,
* zagotovitev zavetišča za zapuščene živali.

Kot obvezne gospodarske javne službe se opravljajo tudi druge dejavnosti, če tako določa zakon.

**3. člen**

Izbirne gospodarske javne službe so:

* upravljanje in urejanje javnih parkirišč,
* upravljanje in vzdrževanje javne razsvetljave,
* upravljanje z objekti in napravami za oglaševanje,
* upravljanje in urejanje pokopališč,
* upravljanje, vzdrževanje in delovanje lokalnih namakalnih sistemov.

**4. člen**

Gospodarske javne službe za zagotavljanje potreb po javnih dobrinah prebivalcev Občine Renče-Vogrsko se zagotavljajo v teritorialnem okviru Občine Renče-Vogrsko ali v okviru funkcionalno in prostorsko zaokroženih oskrbovalnih sistemov, razen če z odlokom o načinu izvajanja posamezne gospodarske javne službe ni določeno drugače.

III. OBLIKE ZAGOTAVLJANJA GOSPODARSKIH JAVNIH SLUŽB

**5. člen**

Občina Renče-Vogrsko zagotavlja gospodarske javne službe v naslednjih oblikah:

* v režijskem obratu,
* v javnem podjetju,
* z dajanjem koncesij.

V režijskem obratu se opravljajo naslednje gospodarske javne službe:

* upravljanje in urejanje javnih parkirišč,
* upravljanje z objekti in napravami za oglaševanje,
* urejanje in vzdrževanje javnih površin.

V javnem podjetju se opravljajo naslednje gospodarske javne službe:

* oskrba s pitno vodo,
* odvajanje in čiščenje komunalnih odpadnih in padavinskih voda,
* upravljanje, vzdrževanje in delovanje lokalnih namakalnih sistemov.

S podelitvijo koncesij se izvajajo se opravljajo naslednje gospodarske javne službe:

* zbiranje določenih vrst komunalnih odpadkov,
* obdelava določenih vrst komunalnih odpadkov in odlaganje ostankov predelave ali odstranjevanja komunalnih odpadkov,
* vzdrževanje občinskih javnih cest,
* 24-urna dežurna služba v okviru pogrebne dejavnosti,
* upravljanje in vzdrževanje javne razsvetljave,
* zagotovitev zavetišča za zapuščene živali.

Upravljanje in urejanje pokopališč v Občini Renče-Vogrsko opravljajo krajevne skupnosti.

Gasilska služba se zagotavlja v oblikah, določenih z zakonom, ki ureja gasilstvo.

**6. člen**

Ustanoviteljske pravice v javnih podjetjih opravlja Občinski svet Občine Renče-Vogrsko.

**7. člen**

Koncesijske akte sprejme Občinski svet Občine Renče-Vogrsko. Postopki v zvezi z oddajo koncesije so v pristojnosti občinske uprave Občine Renče-Vogrsko.

IV. STROKOVNO-TEHNIČNE IN RAZVOJNE NALOGE

**8. člen**

Strokovno-tehnične in razvojne naloge na področju gospodarskih javnih služb, določene v zakonu, ki ureja gospodarske javne službe, opravlja občinska uprava.

Za izvajanje posameznih strokovno-tehničnih in razvojnih nalog, se lahko z aktom iz drugega odstavka 1. člena tega odloka pooblasti izvajalca gospodarske javne službe.

V. FINANCIRANJE JAVNIH SLUŽB

**9. člen**

Za uporabo javnih dobrin, ki so glede na posameznega uporabnika ali glede na določljive skupine uporabnikov izmerljive, plačujejo uporabniki ceno proizvoda ali storitve, ki je lahko tudi v obliki tarife, takse, nadomestila ali povračila. Cene se oblikujejo na način in po postopku, ki ga določa zakon ali občinski odlok, v skladu z zakonom.

Cene se lahko določijo diferencirano po kategoriji uporabnikov in količini porabljenih in nudenih javnih dobrin.

Cene so lahko subvencionirane. Z aktom, s katerim se odloči o subvencioniranju cen, se določi tudi višina in vir subvencije. Subvencije so lahko diferencirane po kategorijah uporabnikov in količini porabljenih in nudenih dobrin.

**10. člen**

Iz sredstev proračuna se financirajo gospodarske javne službe, s katerimi se zagotavljajo javne dobrine, katerih uporabniki niso določljivi ali katerih uporaba ni izmerljiva. V proračunu se zagotavljajo tudi sredstva za subvencije iz tretjega odstavka 9. člena tega odloka.

**11. člen**

Občina lahko za financiranje lokalnih javnih služb predpiše davek v skladu s predpisi, ki urejajo financiranje javne porabe.

**12. člen**

Uporaba javnih dobrin gospodarskih javnih služb je pod enakimi pogoj dostopna vsem uporabnikom na območju Občine Renče-Vogrsko.

VI. VARSTVO UPORABNIKOV

**13. člen**

Za varstvo uporabnikov javnih dobrin Občinski svet Občine Renče-Vogrsko ustanovi Svet uporabnikov. Svet uporabnikov sestavljajo predstavniki Krajevnih skupnosti na območju Občine Renče-Vogrsko in en predstavnik občinskega sveta.

**14. člen**

Pristojnosti Sveta uporabnikov so:

* usklajuje interese krajanov iz območja občine ter predlaga usklajene predloge županu in občinskemu svetu,
* daje pripombe na delo izvajalcev in predlaga izboljšave pri delu izvajalcev gospodarskih javnih služb.

VII. LASTNIŠTVO INFRASTRUKTURE

**15. člen**

Infrastrukturni objekti in naprave, namenjeni za izvajanje gospodarskih javnih služb se opredelijo v odloku o načinu opravljanja posamezne gospodarske javne službe.

Infrastrukturni objekti in naprave iz prejšnjega odstavka so lastnina Občine Renče-Vogrsko in so del javne lastnine, ki je javno dobro skladno z veljavnim pravnim redom.

Izvajalci gospodarskih javnih služb so dolžni uporabljati in upravljati infrastrukturo kot dobri gospodarji.

**Odlok o gospodarskih javnih službah (Uradno glasilo Občine Renče–Vogrsko, št. 7/09) vsebuje naslednje prehodne in končne določbe:**

»VIII. PREHODNE IN KONČNE DOLOČBE

16. člen

Koncesijske in druge veljavne pogodbe, sklenjene v skladu s prejšnjimi predpisi, veljajo do njihovega izteka.

17. člen

Ta odlok prične veljati 15. dan po objavi v Uradnih objavah v Občinskem glasilu.«.

Odlok o spremembah Odloka o gospodarskih javnih službah v Občini Renče-Vogrsko (Uradno glasilo Občine Renče–Vogrsko, št. 1/13) vsebuje naslednjo končno določbo:

»2. člen

Ta odlok prične veljati naslednji dan po objavi v Uradnih objavah v občinskem glasilu.«.

Odlok o spremembi Odloka o gospodarskih javnih službah v Občini Renče-Vogrsko (Uradno glasilo Občine Renče–Vogrsko, št. 12/13) vsebuje naslednjo končno določbo:

»2. člen

Ta odlok prične veljati 15. dan po objavi v Uradnih objavah v občinskem glasilu.«.

**Odlok o spremembah in dopolnitvah Odloka o gospodarskih javnih službah v Občini Renče-Vogrsko (Uradno glasilo Občine Renče-Vogrsko, št. 16/23) vsebuje naslednjo končno določbo:**

»4. člen

Ta odlok začne veljati naslednji dan po objavi v Uradnih objavah v občinskem glasilu.«.